Tans is die kriptogeldmark onsettend volatiel met hoë winste wat gemaak word, veral vir die vroeë kopers maar ook groot verliese vir die laat-toetreders. Die prys word gedryf deur vraag en aanbod wat hoofsaaklik bepaal word deur die baie pratery en publisiteit van reuse winste wat gemaak kan word. Hoe volhoubaar dit kan wees is vir my baie onduidelik. Uiteindelik, as al die onsekerhede verdiskonteer is, neem ek aan dat daar ewewigtigheid in die mark sal intree en dat vraag en aanbod die prys sal dikteer in terme van die koste om ‘n kriptogeldeenheid te skep of te ontgin, en die utiliteit (nut) wat die geldeenheid vir die verbruiker sal hê.
Intussen is ek nie negatief oor spekulering op die kriptogeldmark nie, mits jy eerstens besef dat dit ‘n hoë risiko belegging is waar risiko moeilik deur diversifikasie verminder kan word, tweedens dat jy geld sal gebruik wat jy nie nodig het nie en derdens dat jy nie geld sal leen om kriptogeld mee aan te koop nie. Vierdens moet jyself baie intensiewe navorsing doen oor die verskillende kriptogeldeenhede en hulle moontlikhede en doelwitte.